פטריק סטיוארט

סר פטריק סטיוארט (באנגלית: Sir Patrick Stewart; נולד ב-13 ביולי 1940) הוא שחקן תיאטרון, קולנוע וטלוויזיה בריטי.

ביוגרפיה
סטיוארט נולד במירפילד שבמערב יורקשיר שבאנגליה. בשל חיבתו לאמנות הבמה, כבר בגיל 12 השתתף סטיוארט בקורס דרמה בן שמונה ימים. מאוחר יותר השתתף סטיוארט בתיאטרון חובבים בעיירת הולדתו. בגיל 15 עזב את בית הספר והחל לעבוד כעיתונאי. במקביל, המשיך להשתתף בהצגות תיאטרון, בעיקר שייקספיריות. כאשר מעסיקו דרש ממנו להחליט בין התיאטרון לקריירה העיתונאית, התפטר סטיוארט מעבודתו לאחר מעט יותר משנה, והחליט להקדיש עצמו למשחק.

כדי לחסוך כסף ללימודי המשחק, עבד כשנה כאיש מכירות רהיטים. בגיל 17 נרשם לבית הספר למשחק "בריסטול אולד ויק". במשך שנתיים למד שם משחק, ולמד את המבטא האנגלי הקלאסי האופייני שלו. לדבריו, בתקופה זו חי כמעט חיים כפולים, משום שעם משפחתו וחבריו המשיך לדבר במבטא היורקשיירי הקודם שלו.

לאחר שעזב את בית הספר למשחק, מעולם לא היה מובטל. למרות ההתקרחות המוקדמת שלו (בגיל 19), הצליח לשכנע מפיקי תיאטרון לשכור אותו כאשר הופיע עם ובלי פיאה, וטען שהם יקבלו "שני שחקנים במחיר אחד". ההופעה המקצועית הראשונה שלו הייתה בתיאטרון המלכותי בלינקולן, באוגוסט 1959, בהפקה בימתית של "אי המטמון". בשנת 1966 הצטרף ללהקה השייקספירית המלכותית. הוא אף השתתף בקבוצת הכדורגל של החבורה.

בתחילת שנות ה-80 עבר לתיאטרון המלכותי הלאומי.

במהלך הקריירה המגוונת שלו שיחק בהצגות וסרטים רבים. מתפקידיו הראשונים הייתה השתתפות במיני סדרה "אני, קלאודיוס" בה גילם את סיאנוס. הוא זכור כקפטן ז'אן-לוק פיקארד בסדרת המדע בדיוני "מסע בין כוכבים: הדור הבא" ובסרטים שהופיעו לאחריה.

בעקבות הצלחתו הקופתית של הסרט "מסע בין כוכבים 8: המפגש", בו סטיוארט ציטט שורות מתוך הספר "מובי דיק", הוא לוהק בשנת 1998 לתפקיד קפטן אחאב לסרט הטלוויזיה "מובי דיק".

בנוסף, גילם בשנים 2000–2017 את פרופסור אקסבייר בסדרת סרטי "אקס-מן" ובמשחקי המחשב שיצאו בעקבות הסרטים.

סטיוארט גם מדבב לסרטי וסדרות אנימציה כדוגמת "נסיך מצרים" ואחת הדמויות בפרק "הומר הגדול" בסדרה "משפחת סימפסון". הוא גם מדבב בסדרה "אבא אמריקאי" את הבוס של סטן, אייברי, ובן דמותו, נראה בדיוק כמו פטריק סטיוארט. הוא גם מדבב לעיתים ב"איש משפחה", גם מבית היוצר של סת' מקפרלן דמויות שונות וגם את קולה של התינוקת סוזי סוואנסון.

בשנת 1999 קריין סטיוארט את יצירתו של מוזיקאי הרוק ריק ווקמן אשר התבססה על יצירתו הספרותית של ז'ול ורן "מסע לבטן האדמה".

באוגוסט 2012 הגיע סטיוארט לישראל, והצטלם לסרטו של רשף לוי, "לצוד פילים". בסרט, העוסק בחבורת קשישים וילד השודדים בנק, משחק סטיוארט בתפקיד ראשי. באותה שנה גילם את דמותו של ג'ון מגונט, דוכס לנקסטר בסדרת ה-BBC "הכתר החלול" לפי מחזותיו ההיסטוריים של שייקספיר.

בשנת 2015 שיחק לצד אנטון ילצ'ין בסרט האימה "חדר ירוק" של הבמאי ג'רמי סולניה.

בשנת 2017 השתתף בסרט "לוגאן - וולברין", סרט גיבורי-על מבית מארוול קומיקס המבוסס על זיכיון הקומיקס "וולברין: לוגאן הזקן", העשירי בסדרת סרטי "אקס-מן" והשלישי והאחרון בטרילוגיית וולברין, אחרי "אקס-מן המקור: וולברין" (2009), ו"וולברין" (2013). בסרט הוא משחק לצד יו ג'קמן וריצ'רד אי. גרנט.

משפחתו
בשנת 1966 התחתן לראשונה עם שיילה פלקונר ולאחר 24 שנות נישואין, בשנת 1990 התגרשו. לזוג בן ובת.

בשנת 2000 נישא לאחת ממפיקות סדרת הטלוויזיה "מסע בין כוכבים", וונדי נוס. הנישואין החזיקו מעמד כשלוש שנים.

בספטמבר 2013 התחתן בפעם השלישית עם סאני אוזל, זמרת ג'אז הצעירה ממנו ב-38 שנים. טקס החתונה נערך על ידי סר איאן מקלן.

זכיות בפרסים ומועמדויות
בשנת 1995 שיחק בהצגה שייקספירית בשם "הסופה" (The Tempest), שהועלתה בברודוויי. על תפקידו זה היה מועמד לפרס השחקן הטוב ביותר מטעם ארגון מבקרים. ב־1996 זכה בפרס ווילי מטעם תיאטרון שייקספיר בוושינגטון, המוענק מדי שנה למי שתרם תרומה משמעותית לקידום התיאטרון הקלאסי בארצות הברית. באותה שנה, זכה גם בפרס גראמי על קריינות לתקליט ילדים בשם "פרוקופייב: פטר והזאב".

בשנת 1998 היה מועמד לפרס אמי על משחקו במיני סדרה "מובי דיק".

בשנת 2001 הוענק לו תואר קצין מסדר האימפריה הבריטית (OBE) על תרומתו לתחום המשחק והקולנוע.

בחגיגות תחילת שנת 2010 זכה לתואר אבירות (Knight Bachelor) ממלכת אנגליה על תרומתו לתחום הדרמה.

בינואר 2021 זכה בקטגוריית השחקן הטוב ביותר ב"סופר פרסי בחירת המבקרים" על תפקידו בסדרה "מסע בין כוכבים: פיקארד".

פילמוגרפיה חלקית

טלוויזיה 
 1987–1994 – מסע בין כוכבים: הדור הבא – קפטן ז'אן-לוק פיקארד
 1996 - הרוח מטירת קנטרוויל - סימון דה קנטרוויל - סרט טלוויזיה של ABC
 1999 – חוות החיות (דיבוב; סרט טלוויזיה של TNT)
 2005 – מלכת השלג – העורב
 2015–2016 – בלאנק טוק – וולטר בלנק
 2020 – מסע בין כוכבים: פיקארד – ז'אן-לוק פיקארד

קישורים חיצוניים

 

 ביוגרפיה, באתר הרשמי של מסע בין כוכבים
 מסיבת העיתונאים של פטריק סטיוארט בהגיעו ארצה לצילומי "לצוד פילים", באתר סטארבייס972
 
 
 נחום מוכיח, כוכב "סטארטרק" צד פילים בתל אביב, באתר הבמה, 14 באוגוסט 2012
 
 
 פטריק סטיוארט מדבר מניסיונו על אלימות במשפחה, באתר סטארבייס972

הערות שוליים

שחקני קולנוע וטלוויזיה בריטים
זוכי פרס גראמי
קצינים במסדר האימפריה הבריטית
אבירים בריטים
אישים שהונצחו בשדרת הכוכבים של הוליווד: תיאטרון ומופעים
חברי הלהקה השייקספירית המלכותית
בוגרי בית הספר למשחק בריסטול אולד ויק
אישים זוכי פרס דרמה דסק
בריטים שנולדו ב-1940
זוכי פרס סאטורן לשחקן משנה בקולנוע
זוכי פרס סאטורן לשחקן ראשי בטלוויזיה